Divadlo Na zábradlí
Divadlo Na zábradlí, Teatret på Balustraden blev oprettet i Prag i 1958 af bl.a. Ladislav Fialka, som s.m. med sin mimetrup gjorde kombinationen af mime og drama til et særligt kendetegn for teatret. Instruktøren Jan Grossman og Václav Havel, der ledede teatrets dramaturgiat, grdl. i de tidlige 1960ere det tjekkiske absurde drama med Havels egne stykker samt værker af Beckett, Franz Kafka og Alfred Jarry. I 1968 blev de begge som følge af den sovjetiske invasion dog tvunget til at forlade teatret. I 1970'erne og 1980'erne blev teatret arbejdssted for en stribe filminstruktører fra den tjekkiske ‘nye bølge’, hvis film det var forbudt at vise i biograferne. Primært filminstruktøren Evald Schorm formåede fra 1976 at samle en gruppe skuespillere og skabe store forestillinger. Grossman vendte 1989 tilbage som instruktør og blev teatrets leder frem til sin død. Instruktøren Peter Lebl overtog herpå teatrets kunstneriske ledelse. Hans provokerende nyfortolkninger af klassikere trak et stort nyt publikum i teatret. Fra starten på sæsonen 2002/2003 har den unge instruktør og dramatiker Jiří Pokorný s.m. med dramaturgen Ivana Slámová stået for teatrets kunstneriske ledelse.

Bibliografi: Burian, J Modern Czech Theatre. Reflector and Conscience of a Nation 2000.

Teatrets hjemmeside
